Пахаванні і ўмацаванні Першай сусветнай застаюцца напамінам пра ахвяры той бязлітаснай вайны, памяць аб якой доўгія гады замоўчвалася і сціралася з масавай свядомасці. Час і чалавечая абыякавасць разбурае помнікі, але ніколі не позна ратаваць іх, аберагаць, даследваць і выяўляць новыя сляды вайны — раней невядомыя або забытыя. Наданне гэтым помнікам ахоўнага статусу, уключэнне іх у склад турыстычных маршрутаў, з аднаго боку, спрыяла б іх захаванню і бараніла ад вандалаў, а з другога — дапамагала захаванню памяці пра ўрокі Першай сусветнай. Урэшце, гэта быў бы проста патрыятызм у дзеянні.